Yhdysvaltain presidentin Donald Trumpin entinen strateginen neuvonantaja Steve Bannon on tehnyt sopimuksen, jolla häntä välttää esiintymisen suuren valamiehistön edessä. Asiasta kertoo yhdysvaltalainen uutiskanava CNN (siirryt toiseen palveluun).

Bannon on sopinut tekevänsä yhteistyötä Trumpin kampanjan Venäjä-yhteyksien tutkintaa johtavan Robert Muellerin tutkijaryhmän kanssa. Suuren valamiehistön sijaan häntä haastattelevat syyttäjät.

CNN perustaa uutisensa Bannonia lähellä olevaan kahteen nimettömänä esiintyvään lähteeseen. Ne eivät ole kertoneet CNN:lle, milloin haastattelut pidetään. Muellerin tutkijaryhmä ei ole kommentoinut tietoa.

Eilen tiistaina New York Times kertoi, että Bannon oli kutsuttu todistamaan suuren valamiehistön eteen. Lehti arveli, että kyse oli taktiikasta, jolla Bannon yritettäisiin saada yhteistyöhön Muellerin tutkijoiden kanssa. Taktiikka näyttäisi tuottaneen tulosta.

Lue lisää:

New York Times: Trumpin ex-strategi Bannon todistamaan Venäjä-tutkinnassa

Trumpin kampanjaa tutkii nyt suuri valamiehistö – Tästä on kyse

Lähteet: Reuters